Ventspilī

|  |  |
| --- | --- |
| 23.03.2021. | Nr.2.4/CS/870/2021 |
| Uz 22.02.2021. | Nr. 1-4 |

**Vides konsultatīvā padome**

*vkp@varam.gov.lv*

**Par ugunsdrošības preventīvo pasākumu plāna īstenošanas likumību dabas liegumā “Ances purvi un meži”**

Valsts vides dienesta Kurzemes reģionālā vides pārvalde (turpmāk – Pārvalde) 22.02.2021. saņēma Vides konsultatīvās padomes vēstuli *Par ugunsdrošības preventīvo pasākumu plāna īstenošanas likumību dabas liegumā “Ances purvi un meži”.*

Pārvalde sniedz informāciju, ka ir saņemta Dabas aizsardzības pārvaldes (turpmāk – DAP) vēstuli Nr. 2.2/183/2021-N *“Par dabiskas brauktuves attīrīšanu no koku apauguma dabas lieguma “Ances purvi un meži” teritorijā”*, kurā DAP informēja Pārvaldi par to, ka AS *“Latvijas valsts meži”* (turpmāk – LVM) ir uzsākusi *Ugunsdrošības preventīvo pasākumu plāna īstenošanu dabas liegumā “Ances purvi un meži”* (turpmāk – UPPP).

Lai objektīvi izvērtētu visus lietas apstākļus, Pārvalde nosūtīja vēstules LVM un Vides pārraudzības valsts birojam ar lūgumu sniegt viedokli un vērtējumu notikušajai darbībai.

29.01.2021. LVM sniedza skaidrojumu, ka “2020.gada 29. jūlijā Liegumā norisinājās Valsts meža dienesta (turpmāk – VMD) organizēts izbraukuma seminārs par ugunsapsardzības uzlabošanu mežos un purvos. Seminārā piedalījās pārstāvji no VMD, LVM, DAP, Valsts vides dienesta, Zemkopības ministrijas, Vides aizsardzības un reģionālās attīstības ministrijas, Valsts ugunsdzēsības un glābšanas dienesta. 2020.gada 11.augustā no Valsts meža dienesta, kā semināra organizatora, saņemts semināra protokols (Pielikumā semināra protokols), kurā iekļauti semināra dalībnieku izteiktie viedokļi un priekšlikumi. Protokolā minēts, ka “Darbības UPPP, kas nav pretrunā ĪADT regulējošajiem normatīvajiem aktiem un dabas aizsardzības plānu, var veikt kopā vai pa daļām. UPPP, paredzot darbības, kas nav vērtētas dabas aizsardzības plānos, ir jāveic sākotnējais izvērtējums”. Tāpēc LVM vēstulē atkārtoti vērš uzmanību, ka ir veiktas tikai tādas darbības, kas ir paredzētas Dabas lieguma “Ances purvi un meži” dabas aizsardzības plānā 2016. – 2028. gadam (turpmāk – DA plāns) un ir nepieciešamas, lai atvieglotu ugunsdzēsības transportlīdzekļu kustību nepieciešamības gadījumā un nekavētu meža ugunsdzēsības darbus”.

Vides pārraudzības valsts birojs (turpmāk – Birojs) 2021. gada 17. februāra vēstulē Nr. 1-01/223 vērš uzmanību uz to, ka nepieciešams vērtēt, vai realizējot UPPP nav nodarīts kaitējums videi Vides aizsardzības likuma izpratnē, šādā gadījumā lemjot par to, vai (un kādā apmērā) īstenojami sanācijas pasākumi.

2021. gada 19. februārī Pārvalde, veicot pārbaudi Ventspils novada Tārgales pagasta zemes vienībā ar kadastra apzīmējumu 98660040125 apsekoja dabiskas brauktuves ceļa posmu no 63. kvartāla 54. nogabala līdz 47. kvartāla 54. nogabalam, konstatēja, ka zemes vienībā ar kadastra apzīmējumu 98660040125 veikti dabiskas brauktuves atjaunošanas darbi nocērtot kokus dabiskas brauktuves trasē. Nocirstas dažāda vecuma un dimensiju priedes. Vizuāli novērtēts, ka koki cirsti nepārsniedzot 2m attālumu no dabiskās brauktuves centrālās ass. Vairums nocirsto koku no teritorijas nav izvākti, bet atstāti brauktuves malās tuvu to ciršanas vietām.

Izvērtējot visus pieejamos lietas materiālus, tika konstatēts, ka nepieciešams iegūt papildus informāciju, lai novērtētu, vai veiktās darbības drīkstēja veikt sadalot darbības pa daļām, vai un kādā apjomā ir pārsniegti ciršanas apjomi atbilstoši tiem, kas nav vērtēti DA plānā, pēc kā būtu secināms vai veiktie darbi bija pieļaujami neveicot sākotnējo izvērtējumu, plānotajai darbībai saņemot tehniskos noteikumus, kā arī neveicot piemērotās Ietekmes uz vidi procedūru, kas tobrīd nebija atsaukta.

10.03.2021. DAP Pārvaldei sniedza atbildes vēstuli, kurā norādīts, ka:

 - apsekojumi dabā liecina, ka Veiktā darbība, gandrīz pilnībā veikta tādā apjomā un tādā teritorijā, kādā tas norādīts UPPP nodaļas “Plānoto meža ugunsdrošības preventīvo pasākumu apraksti” 1.punktā un attēlots 3.attēlā, izņemot nelielu 185 m garu posmu 92. kvartālā. Dabā veikta koku ciršana 4m, vietām 4,5m, platā joslā. Nocērtamie koki izvēlēti pēc vienota principa – ja koks vai neliela tā daļa iekļaujas 2m platā joslā no dabiskas brauktuves vai automašīnu pēdu iedomātas centra ass. To apstiprina arī novērojumi dabā, piemēram, koks ar caurmēru ap 50 cm uz celma, kas atrodas 1,98 m attālumā no centra ass, ir nocirsts, lai gan lielākā daļa no tā stumbra atradās jau ārpus iedomātās 4 m platās joslas, vai arī situācijās, kad dabisko brauktuvi vai automašīnu pēdas iespējams paplašināt uz pretējo pusi, ja vienā no tām aug koks, bet pretējā pusē ir atvērums. Koki zāģēti 38. kvartāla 11. nogabalā, kurā Meža valsts reģistrā nav fiksēta dabiska brauktuve un uz kvartāla stigas starp 37. un 38. kvartālu, 46. un 47. kvartālu tādā apjomā, kā tas norādīts UPPP nodaļas “Plānoto meža ugunsdrošības preventīvo pasākumu apraksti” 1.punktā un attēlots 3.attēlā. Par kvartālu stigu uzturēšanu šī darbība nav uzskatāma, jo, ārpus UPPP norādītajiem apjomiem tā nav veikta, lai gan 46. un 47. kvartāla stiga dienvidu virzienā dabā nav identificējama. Līdz ar to ir veikti visi nepieciešamie sagatavošanas darbi, lai varētu realizēt UPPP nodaļas “Plānoto meža ugunsdrošības preventīvo pasākumu apraksti” 3.punktā un 5. attēlā attēloto darbību – 45. - 56.kv izveidot brauktuves vietu, lai savienotu 46. kvartāla dabisko brauktuvi ar 38. kvartālā jaunveidojamo dabisko brauktuvi. Veiktā darbība tieši apliecina darbības veicēja mērķi realizēt UPPP nodaļas “Plānoto meža ugunsdrošības preventīvo pasākumu apraksti” 6.punktā un 9. attēlā attēlotos caurteku izbūves darbus 92., 46., un uz kvartālu stigas starp 37. un 38. kvartālu, 46. un 47. kvartālu, kopumā sešas caurtekas, jo plānoto caurteku vietas dabā nav izbraucamas, bet dabisko brauktuvju un automašīnu pēdu paplašināšana ir veikta;

- izvērtējot Veikto darbību secināms, ka tā neatbilst DA plānā minētajam, ne veikto darbību ziņā, ne veikto apjomu ziņā;

- veiktai darbībai Administrācija nav sniegusi saskaņojumu vai atļauju. 2020. gada vasarā Valsts meža dienests divas reizes ir lūdzis Administrācijas saskaņojumu koku ciršanai vienam no UPPP paredzētajiem ceļiem. Abas reizes Administrācija norādījusi, ka tās kompetencē nav saskaņot koku ciršanu citā cirtē, kā arī norādām, ka pieprasītā koku ciršana ir daļa no UPPP paredzētajām darbībām un tā nav veicama pirms ietekmes uz vidi novērtējuma.

11.03.2021. Pārvalde saņēma vēstuli no LVM, ka “Saistībā ar izmaiņām AS “Latvijas valsts meži” plānotajās darbībās un apjomos ugunsdrošības risku mazināšanā dabas liegumā “Ances purvi un meži”, lūdz apturēt dabas lieguma “Ances purvi un meži” ugunsdrošības preventīvo pasākumu plāna ietekmes uz vidi novērtējuma procesu”.

Izvērtējot Pārvaldes rīcībā esošo informāciju, lietas apstākļus un konstatētos faktus, secināts, ka ir pamats uzsākt administratīvā pārkāpuma procesu. 12.03.2021. tika uzsākta administratīvā pārkāpuma lietvedība pret LVM saskaņā ar Likuma “Par ietekmes uz vidi novērtējumu” 27.pants ceturto daļu – par paredzētās darbības veikšanu bez ietekmes uz vidi novērtējuma vai attiecīgās valsts institūcijas, pašvaldības, citas likumā noteiktas institūcijas vai Ministru kabineta paredzētās darbības akcepta saņemšanas, lai vērtētu pārkāpuma būtiskumu. Turpmāk administratīvās lietas izmeklēšanas laikā tiks nostiprināti pierādījumi, ka veiktajiem darbiem bija nepieciešams veikt sākotnējo izvērtējumu.

Saskaņā ar Likuma “Par īpaši aizsargājamām teritorijām” 45. un 46. pantu, administratīvā pārkāpuma procesu par minētajā likumā izdarītajiem pārkāpumiem veic Dabas aizsardzības pārvalde. 10.03.2021. saņemtajā DAP vēstulē norādīts - Administrācija pašreiz vēl gatavo nodarītā kaitējuma būtiskuma izvērtējumu, kas radies daļēji realizējot UPPP. Pēc informācijas saņemšanas Pārvalde varēs veikt videi nodarītā kaitējuma aprēķinu, kā to nosaka MK 24.04.2007. noteikumi Nr. 281 “Noteikumi par preventīvajiem un sanācijas pasākumiem un kārtību, kādā novērtējams kaitējums videi un aprēķināmas preventīvo, neatliekamo un sanācijas pasākumu izmaksas”.

Ģenerāldirektore E.Baklāne - Ansberga

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Gunita Vanaga 63625332

gunita.vanaga@vvd.gov.lv